রাজপুত রমণীকে ভুল ভাবে তুলে ধরা হচ্ছে সিনেমায়, এমন দাবি তুলে পদ্মাবতীর শুটিং বন্ধ করে দেওয়া হল জয়পুরে। রাজপুতদের এক সংগঠনের পক্ষ থেকে শুক্রবার রীতিমতো তাণ্ডব চালানো হল পদ্মাবতীর সেটে। ছাড় পেলেন না পরিচালক সঞ্জয় লীলা বনশালিও। থাপ্পড়ের পর থাপ্পড় হজম করে নিগ্রহের শিকার হতে হল বলিউডের প্রথমসারির এই পরিচালককে।
‘কুইন পদ্মাবতী’ নাটক থেকে সিনেমার স্ক্রিপ্টের প্রাথমিক রসদ সংগ্রহ করা হয়েছিল। মূল নাটকে পদ্মাবতীকে একজন বীর রাজপুত রমণী হিসাবে দেখানো হয়েছে, যিনি আক্রমণকারী আলাউদ্দিন খিলজীর কাছে সহজে বশ্যতা শিকার করতে রাজি হননি। চিতোরের দূর্গে ভয়ানক যুদ্ধে পদ্মাবতী সহ তাঁর বীর যোদ্ধাদের নৃশংসভাবে হত্যা করে আলাউদ্দিন খলজী বাহিনী।

তবে রাজপুত করণী সেনা নামক স্থানীয় সংগঠকের অভিযোগ নাটকের মূল বিষয়কে এড়িয়ে গিয়ে পদ্মাবতীর সঙ্গে আলাউদ্দিন খলজীর শয্যাদৃশ্য রাখা হয়েছিল সিনেমার চিত্রনাট্যে। আপত্তি এখানেই। সিনেমায় আলাউদ্দিনের চরিত্রে অভিনয় করছেন রণবীর সিংহ। বীর পদ্মাবতী হয়েছেন দীপিকা পাড়ুকোন।
শুক্রবার বিক্ষোভ দেখাতে আসা রাজপুত সংগঠকদের তরফে বলা হয়, বনশালী যেন এমন উত্তেজক দৃশ্যের শুটিং বন্ধ রাখেন। শান্তিপূর্ণ বিক্ষোভ কিছুক্ষণ পরেই হিংস্র হয়ে ওঠে। শুটিংয়ের যন্ত্রপাতি, ক্যামেরা ভাঙচুর করার পাশাপাশি শারীরিকভাবে নিগ্রহ করা হয় সঞ্জয় লীলা বনশালীকে।
জয়পুরে সিনেমার বাকি শুটিং বন্ধ রাখবেন বনশালী, এমনটা জানার পরেই উত্তেজিত জনতা শান্ত হয়।
কিছুদিন আগেই নিজের সিনেমার মুক্তি নিয়ে ফতোয়ার মুখোমুখি হওয়া কর্ণ জোহর সর্বপ্রথম প্রকাশ্যে পাশে দাঁড়ান বনশালীর। কর্ণের টুইট, ‘বনশালীর সঙ্গে যা হল তা রীতিমতো ভয়াবহ। ইন্ড্রাস্ট্রির প্রত্যেককে এক হয়ে প্রতিবাদ করার সময় এসেছে।’
 
দেখুন ভিডিও..